ภูริพล บุญสอน

**สิบตำรวจตรี ภูริพล บุญสอน** (เกิด 13 มกราคม พ.ศ. 2549)  เป็นนักวิ่งระยะสั้นชาวไทยในระยะ 100 และ 200 เมตร 

ปัจจุบันภูริพลถือครองสถิติประเทศไทยในระยะ 100 เมตร (9.94) และ 200 เมตร (20.07), สถิติซีเกมส์ 100 เมตร (9.94) และ 200 เมตร (20.07)

## ประวัติ
ภูริพลเกิดที่จังหวัดสุรินทร์ แต่ไปเติบโตที่จังหวัดสมุทรปราการ ศึกษาที่โรงเรียนเซนต์ราฟาแอลตั้งแต่สมัยชั้นประถมต้น เริ่มแข่งขันวิ่งครั้งแรกเมื่ออายุ 10 ปี จนกระทั่งชั้นประถมศึกษาปีที่ 5 ย้ายไปโรงเรียนอัสสัมชัญสมุทรปราการ และเรียนจนจบชั้นมัธยมศึกษาปีที่ 6 ต่อมาเขาได้เข้าศึกษาที่คณะรัฐศาสตร์ มหาวิทยาลัยกรุงเทพธนบุรี

## การแข่งขันภายในประเทศ
ในการแข่งขันกีฬาแห่งชาติ ครั้งที่ 47 ที่จังหวัดศรีสะเกษ ภูริพลในวัย 16 ปี ได้ทำลายสถิติใหม่ของประเทศไทยในการวิ่ง 100 และ 200 เมตร  ด้วยเวลา 10.19 วินาที และ 20.58 วินาที ตามลำดับ

## การแข่งขันกรีฑาระดับประเทศ
ภูริพลเป็นเจ้าของสถิติซีเกมส์ วิ่ง 200 เมตรชาย ด้วยเวลา 20.37 วินาที ซึ่งแข่งขันในรายการซีเกมส์ 2021

ในการแข่งขันกรีฑาเยาวชนอายุไม่เกิน 20 ปี ชิงแชมป์โลก 2022 ที่ประเทศโคลอมเบีย ในรอบรองชนะเลิศของการแข่งขันวิ่ง 100 เมตร ภูริพลสร้างสถิติประเทศไทยใหม่ด้วยเวลา 10.09 วินาที (+0.7 เมตร/วินาที) รวมถึงเป็นสถิติที่ดีที่สุดของโลกในรุ่นนักวิ่งอายุไม่เกิน 18 ปี (สถิตินี้ถูกทำลายโดยคริสเตียน มิลเลอร์ ด้วยเวลา 10.06 วินาที เมื่อวันที่ 8 กรกฎาคม พ.ศ. 2566) ส่วนในรอบชิงชนะเลิศ ทำเวลาได้เป็นอันดับ 4 ด้วยเวลา 10.12 วินาที

พ.ศ. 2566 ในการวิ่ง 200 เมตรชาย รอบชิงชนะเลิศ ซีเกมส์ 2023 ภูริพลมีอาการกล้ามเนื้อกระตุกระหว่างการวิ่ง ทำให้ไม่ได้ลงแข่งขันในรายการ วิ่ง 100 เมตรชาย และผลัด 4x100 เมตรชาย ต่อมาเดือนกรกฎาคมปีเดียวกัน ภูริพลลงแข่งขันกรีฑาชิงแชมป์เอเชีย 2023 ที่จัดขึ้นที่กรุงเทพ ได้เหรียญทองวิ่งผลัด 4x100 เมตรชายไทย ด้วยเวลา 38.55 วินาที ทำลายสถิติเดิมของการแข่งขันนี้ พร้อมทำลายสถิติประเทศไทยด้วย

ในการแข่งขันกีฬากรีฑาในเอเชียนเกมส์ 2022 ที่หางโจว ประเทศจีน การแข่งขันกรีฑาชาย 100 เมตร ทำเวลาในรอบรองชนะเลิศได้ 10.06 วินาที ทำลายสถิติของตัวเอง และเป็นสถิติใหม่ประเทศไทย และในรอบชิงชนะเลิศ วิ่งเข้าเส้นชัยเป็นอันดับที่ 2 ทำลายสถิติตัวเอง และสถิติประเทศไทยได้อีกครั้ง ด้วยเวลา 10.02 วินาที คว้าเหรียญเงิน ภูริพลได้กลับมาเป็นเจ้าของสถิตินักวิ่งที่เร็วที่สุดในโลกรุ่นอายุไม่เกิน 18 ปี ระยะ 100 เมตร ในขณะที่ภูริพลอายุ 17 ปี 260 วัน สถิติร่วมกับคริสเตียน มิลเลอร์ ที่เวลา 10.06 วินาที (สถิติ 10.02 วินาที ไม่รับการบันทึกเป็นสถิติเนื่องจากแรงลม +2.4)

ในการแข่งขันโอลิมปิกฤดูร้อน 2024 ที่ประเทศฝรั่งเศส ประเภทการแข่งขันกรีฑา วิ่ง 100 เมตรชาย ภูริพลเข้าเส้นชัยเป็นอันดับ 3 ของฮีตที่ 4 สถิติ 10.13 วินาที  เข้ารอบรองชนะเลิศ รอบรองชนะเลิศวิ่งอยู่ในฮีตที่ 3 วิ่งเข้าเส้นชัยเป็นอันดับที่ 9 สถิติ 10.14 วินาที ไม่ผ่านเข้ารอบชิงชนะเลิศ

ในการแข่งขันกรีฑาเยาวชนโลกรุ่นอายุไม่เกิน 20 ปี (World Athletics U20 Championships) ที่ลิมา ประเทศเปรู ภูริพลได้รับเหรียญเงินทำเวลาได้ 10.22 วินาที (-0.9) ในรอบชิงชนะเลิศวิ่งผลัด 4×100 เมตร ภูริพลวิ่งเป็นไม้สุดท้าย  โดยสามารถวิ่งจากรองสุดท้ายจนเข้าเส้นชัยที่อันดับ 3 ทำให้ได้รับเหรียญทองแดง ด้วยเวลา 39.39 วินาทีและยังสร้างสถิติใหม่ของไทยวิ่งผลัด 4×100 เมตร ในรุ่นอายุไม่เกิน 20 ปี

ในการแข่งขันซีเกมส์ 2025 เมื่อวันที่ 11 ธันวาคม ภูริพลทำสถิติวิ่ง 100 เมตรชาย ด้วยเวลา 9.94 วินาที ในรอบคัดเลือก ก่อนจะคว้าเหรียญทองมาด้วยสถิติ 10.00 วินาที ในการวิ่งรอบชิงชนะเลิศ เป็นการทำลายสถิติเอเชียรุ่นไม่เกิน 20 ปี พร้อมกับสถิตินี้ทำให้บิวเป็นนักวิ่งที่เร็วที่สุดเป็นอันดับ 5 ของโลกในรุ่นไม่เกิน 20 ปี และถือเป็นนักวิ่งจากเอเชียตะวันออกเฉียงใต้คนแรกที่วิ่งได้ต่ำกว่า 10 วินาที (sub 10) จากนั้นวิ่ง 200 เมตรชาย ด้วยเวลา 20.07 วินาที เข้าที่ 1 ในรอบชิงชนะเลิศ ทำสถิติโลกตลอดกาลอันดับ 2 ของรุ่นอายุไม่เกิน 20 ปี โดยเป็นรองเพียงแค่ ซาเบีย บัตเลอร์ จากสหรัฐอเมริกา ที่ทำได้ 20.02 วินาที และเกาต์ เกาต์ ด้วยเวลา 20.02 วินาที และวิ่งผลัด 4X100 เมตรชาย โดยวิ่งไม้ 2 ทำสถิติ 38.28 วินาที คว้าเหรียญทอง พร้อมกับทำลายสถิติประเทศไทยและสถิติซีเกมส์

## ความสำเร็จ
ข้อมูลจากเว็บไซต์กรีฑาโลก

### สถิติที่ดีที่สุด

### การแข่งขันระดับประเทศ

### เซอร์กิต
* World Athletics Continental Tour
** 2022 (200&nbsp;m): XXXII Qosanov Memorial
** 2024 (100&nbsp;m): XXXIII Qosanov Memorial
** 2025 (100&nbsp;m): The 3rd Belt and Road Athletics Invitational Meeting

## อ้างอิง

## แหล่งข้อมูลอื่น
*

หมวดหมู่:บุคคลที่เกิดในปี พ.ศ. 2549
หมวดหมู่:บุคคลจากโรงเรียนอัสสัมชัญสมุทรปราการ
หมวดหมู่:นักกรีฑาชาวไทย
หมวดหมู่:นักกีฬาชาวไทย
หมวดหมู่:นักกรีฑาโอลิมปิกชาวไทย
หมวดหมู่:นักกรีฑาในโอลิมปิกฤดูร้อน 2024
หมวดหมู่:นักกีฬาไทยที่ได้เหรียญทองซีเกมส์
หมวดหมู่:นักวิ่งระยะสั้นชายชาวไทย
หมวดหมู่:นักกีฬาจากจังหวัดสุรินทร์
หมวดหมู่:นักกีฬาจากจังหวัดสมุทรปราการ